Luister: ‘Mooiweer en warm’-rol Liam se gunsteling tot dusverLiam Bosman. (Foto: Jhua-Nine Wyrley-Birch/Maroela Media) Om op twintigjarige ouderdom gelyktydig op twee suksesvolle kykNET-programme soos Diepe waters en Mooiweer en warm te wees, sit nie in enigeen se (swem)broek nie. Die jong akteur Liam Bosman was egter al as laerskoolkind reeds doelgerig om sy droom van voor die kamera wees, te verwesenlik. “Soos enige ander kind wou ek alles word: ŉ akteur, ŉ ingenieur, ŉ veearts. Gelukkig kon ek my ouers oorreed om my ŉ kans te gee en my vir oudisies te begin neem,” vertel hy tydens ŉ onderhoud in die Maroela Media-ateljee. Sy droom is op 11-jarige ouderdom vir die eerste verwesenlik toe hy ŉ rol in ŉ Cell-C-advertensie losgeslaan het. Party kykers sal hom selfs onthou vir sy rol as die jonger Sampie in die 2016 fliek, Vir die voëls, waar hy teenoor sy Diepe Waters-medeakteur, Neels van Jaarsveld, gespeel het. Liam saam met Righard van Jaarsveld en Johnny Potsanyane agter die skerms by “Diepe Waters”. (Foto: verskaf) Hy het kort daarna by die bekende aktrise Brümilda van Rensburg se vermaakagentskap aangesluit en nou, jare later, deel hy die skerm met haar as “Dirkie” in Mooiweer en warm – ŉ rol wat hy as een van sy gunstelinge tot dusver bestempel. “Dirkie het nie eintlik lewensplanne nie, maar dink hy is vreeslik cool. Hy wil net ŉ geldjie maak en is vreeslik awkward. Hy is heeltemal die teenoorgestelde van Diepe Waters se Johan,” vertel Liam. “Ons regisseur, Zandré Coetzer, het my net soveel vryheid gebied om te speel en spontaan met die karakter te wees. As iemand tydens verfilming lekker hard by die kameramonitor gelag het, het ek geweet dat ek myself goed van my taak gekwyt het.” Tog wys Mooiweer en warm volgens Liam ook ŉ dieper kant van sy karakters, en leer kykers om nie in stereotipiese vooropgestelde idees van mense vas te kyk nie. “Mense leef hulself in jou karakters se wêrelde in, so dis lekker om hulle ŉ ander kant van myself en wat ek as ek akteur kan doen, te wys.” Om twee kontrasterende karakters soos Dirkie en Johan te speel, is ook nie altyd maklik nie. Diepe waters en Mooiweer en warm se verfilmingskedules het vir ŉ kort tydperk oorvleuel en Liam byna ses keer in ŉ tydperk van drie weke heen-en-weer tussen Johannesburg en die Kaap laat reis. Liam saam met ‘Mooiweer en warm’ se Brümilda van Rensburg en Minke Marais. (Foto: verskaf) “Een oomblik haat al die karakters jou en die volgende oomblik moet jy mense laat lag. Soms het ek onbewustelik iets van die een karakter in die ander laat deurglip en moes ek myself leer om daardie onderskeid te tref en te fokus.” Op beide stelle deel hy die skerm met van die grootste name in die Afrikaanse vermaakbedryf – onder andere Antoinette Kellerman, Kim Cloete en Paul du Toit – en bieg dat sy onkunde juis gehelp het om die senuwees te demp wanneer hy teenoor hulle moes speel. “Ek het nie met Afrikaanse vermaak grootgeword nie en baie bekendes eers op die stel as gewone akteurs leer ken. Dis steeds ŉ voorreg om saam met hulle te werk want ek kan eerstehands sien en ervaar hoe goed hulle is, en ek is nie bang om vrae te vra en by hulle te leer nie.” Sy planne om ná matriek filmskool toe te gaan is ook in die wiele gery deurdat hy ŉ klein rol op die Ridley Scott-reeks, Raised by Wolves, wat in Suid-Afrika verfilm is, losgeslaan het. “Daai was ŉ ander storie, ek het beslis bietjie starstruck geraak toe ek internasionale akteurs soos Travis Fimmel van Vikings op die stel gesien het. Daar was ook ŉ Ierse aktrise waarop ek byna dadelik verlief geraak het,” skerts hy. Nou slyp hy sy vaardighede sommer op die stel. Liam sien uit om sy komiese kant in ‘Mooiweer en warm’ te wys. (Foto: Jhua-Nine Wyrley-Birch/Maroela Media) “As ek filmskool gekies het, sou daar dalk baie deure nooit so vroeg vir my oopgegaan het nie. ŉ Mens moet in hierdie industrie waaghalsig wees want alles is ŉ leerskool.” Sy besige verfilming- en oefeningskedule by Diepe waters laat tans ook nie vir baie stokperdjies of romanse toe nie. Boonop moet die jonger akteurs wat swemmers speel hul tienerlike voorkoms en gesonde gewig probeer handhaaf. “Ek dink mense onderskat die tempo waarteen sepies opgeneem moet word. Ons is soms 12 ure op die stel en kan een dag drie en ŉ ander dag 13 tonele skiet. Ek het ook baie meer respek vir swemmers gekry want ek hou niks van oefening nie.” Liam sukkel ook nie om homself van sy karakters se eienskappe en optredes te skei nie, maar vermy liefs sosialemediakommentaar. “Mense dink soms regtig dat ek ŉ boelie soos Johan is. Een van my beste vriende, Johnny Potsanyane wat Tshepo in Diepe waters speel, is een keer deur twee groot ouens tydens ŉ kuier in Krugersdorp gewaarsku dat hulle ‘Johan’ iets sal aandoen as hulle hom moet raakloop. So, lyk my ek is nie weer welkom in die Wesrand nie,” sê hy tergend. Hy dink ook mooi as daar oor toekomsplanne gevra word, maar sê dit sluit beslis ŉ vrou, gesin, reisplanne én werk as skrywer en regisseur in. Die 20-jarige glo egter dat sy generasie té vinnig gedruk voel oor hul toekomsplanne en om sukses te bereik. “Ek wens jongmense wil besef dat daar soveel moontlikhede vandag vir ons is en jy jouself kans moet gee om op jou eie pas en tempo te groei en ontwikkel. Fokus eerder daarop om ŉ vol lewe te ly en dit wat jy doen te geniet as wat jy stres en ander se vooropgestelde idees van sukses najaag.” Luister na die volle onderhoud boaan die berig.